text: Vand skal koges efter fund af colibakterier
  04 juni 2018 kl. 15.47
  Borgere, der får deres drikkevand fra Tumbøl Vandværk ved Aabenraa, opfordres til at koge vandet. En prøve har vist, at der er for mange bakterier i vandet.
  De godt 170 husstande, der modtager deres vand fra vandværket, skal være opmærksomme, inden de bruger vandet.
  Det er Styrelsen for Patientsikkerhed, der anbefaler, at vandet bliver kogt i mindst to minutter, inden det bliver brugt til madlavning, drikke og tandbørstning.
  Vandet kan dog fortsat bruges til kar- og brusebad, oplyser Aabenraa Kommune.
  Det er en prøve foretaget den 29. maj, der har vist, at der er et for højt antal colibakterier i vandet.
  Årsagen til forureningen er ikke kendt på nuværende tidspunkt, oplyser Aabenraa Kommune. Forureningen gælder kun Tumbøl Vandværk, fortæller kommunen.
  
  